Naomi Osaka kry haar eie Barbie-reeks | Netwerk24
13 Julie 2021 10:28
Die Japannese tennisster Naomi Osaka spog nou met haar eie reeks Barbie-poppe.
Mattel het 'n Barbie-pop bekendgestel wat geskoei is op die tennisster Naomi Osaka. Foto: Getty Images
Die 23-jarige wenner van vier Grand Slam-titels, wat haar aansien gebruik om aandag te vestig op polisiegeweld en rasseongelykheid, is nou deel van Mattel Inc. se veldtog om sy ikoniese speelgoedreeks meer divers te maak met poppe wat geskoei is op verskillende rolmodelle en beroepe.
"Dit is 'n groot voorreg om deel te wees van die Barbie-rolmodelreeks en om jong meisies te herinner hulle kan 'n verskil in die wêreld maak. Ek wil hê jong meisies oral moet bemagtig voel en groot droom," sê Osaka, tweede op die wêreldranglys.
Mattel se betrokkenheid by Osaka is die nuutste voorbeeld van handelsmerke wat meer gemaklik raak daarmee om standpunt in te neem oor maatskaplike kwessies en staatmaak op vennootskappe met sportvroue om nuwe klante te lok.
— NaomiOsaka????? (@naomiosaka) July 12, 2021
Die kleremaker Gap Inc. se Athleta-handelsnaam het in April 'n vennootskap gesluit met die Olimpiese gimnas Simone Biles vir 'n nuwe klerereeks met 'n fokus op diversiteit en inklusiwiteit.
Mattel het ook Barbie-poppe wat geskoei is op die Amerikaanse sokkerster Alex Morgan en Olimpiese skermer Ibtihaj Muhammad.
"Barbie is daartoe verbind om werklike rolmodelle te vier . . . merkwaardige vroue wat grense afbreek en die volgende generasie inspireer," sê Mattel in 'n verklaring.
Die Osaka-pop is uitgerus in 'n Nike-tennisuitrusting en 'n raket.
Osaka, wat Wimbledon misgeloop het nadat sy haar weens kommer oor haar geestesgesondheid aan die Franse Ope onttrek het, neem later vandeesmaand deel aan die Olimpiese Spele in Tokio.